OSNOVNA ŠKOLA BISTRA

BISTRANSKA 30

10298 DONJA BISTRA

**KOMUNIKACIJA U RAZREDNOM ODJELU**

Ana Sever Šeni

Poljanica Bistranska, svibanj 2016.

SADRŽAJ:

1. Uvod................................................................................................................................3
2. Komunikacija..................................................................................................................3
3. Vrste komunikacije u školi.............................................................................................4
4. Učitelj – pokretač komunikacije u nastavi.....................................................................7
5. Zaključak.........................................................................................................................8
6. Literatura.........................................................................................................................8
7. **UVOD**

Pitanje kako biti dobar učitelj sigurno je vrlo dobro poznato svakome tko je ikad imao priliku stati pred učenike i pokušati im prenijeti svoja znanja. Biti ili ne biti strog, popustljiv ili zabavan, pitanje je sad! U startu je svakome odmah jasno da biti dobar učitelj zahtijeva mnoge druge sposobnosti osim one prenošenja znanja. Imajući na umu da se cijeli proces odgoja i obrazovanja svodi na komunikaciju te da je svaki učitelj sam odgovoran za kakvoću komunikacije u nastavi i odgoju, lako je zaključiti da je uspješna komunikacija glavna sposobnost koju svaki učitelj treba razvijati.

1. **KOMUNIKACIJA**
	1. Što je komunikacija?

Komunikaciju možemo jednostavno definirati kao „interakciju putem znakova“. Ona je mnogo više od puke izmjene riječi. Cjelokupno naše ponašanje (verbalno i neverbalno) prenosi neku poruku i utječe na osobu s kojom smo u odnosu. Za razliku od informiranja, komuniciranje je dvosmjerni proces, u kojem je povratna informacija njegov sastavni dio. Osim razmjene misli, ideja, doživljaja i iskustava, u komunikaciji je važno sudjelovati i u osjećajima drugih i to ne samo riječima već cijelim bićem.

* 1. Oblici komunikacije
1. Interpersonalna 🡪 direktna komunikacija: komunikacija licem u lice unutar manjih primarnih skupina (obitelj, škola, poduzeće,...)
2. Intrapersonalna 🡪 „razgovor sa samim sobom“
3. Verbalna 🡪 govorna, pisana
4. Neverbalna 🡪 komunikacija bez riječi: izražava emocije, stavove, stilove, osobine, vezana uz kulture, dopunjava verbalnu komunikaciju; može biti namjerna i nenamjerna
5. Aktivno slušanje🡪 komunikacija koja osim usredotočenosti podrazumijeva empatiju prema osobi koja nam se obraća
6. **VRSTE KOMUNIKACIJE U ŠKOLI**

Tvrdi se da komuniciramo 7% verbalno (sadržaj poruke), 38% glasom (kako nešto kažemo, što naglašavamo, redoslijed riječi u poruci...) i 55% kinezički (promjenom u izrazu lica, tjelesnim dodirima, prostornom udaljenošću od druge osobe i sl.). Uzevši to u obzir, jasno je da u svom radu učitelji koriste sve poznate oblike komunikacije, ali i na što bi posebno trebali obratiti pozornost.

* 1. Odgojno – obrazovna komunikacija

Proces stvaranja i međusobne razmjene informacija između učitelja i učenika sa svrhom kvalitetnog odgoja i obrazovanja učenika.

Može biti:

1. poticajna komunikacija (demokratska):

– na početku rada nastavnik zajedno s učenicima dogovara pravila rada

* tijekom nastave učitelj potiče učenike, ohrabruje ih i nagrađuje
* učenik iznosi svoja mišljenja, oblikuje osobne stavove i mišljenja
* učitelj gradi svoj autoritet na suradnji i inicijativi
1. represivna komunikacija (autokratska):
* izražavanje po dopuštenju; učitelj se koristi verbalnom komunikacijom, verbalnim metodama, frontalnim oblikom rada kojim učenika stavlja u ulogu objekta
* nema samostalnosti, rad po direktivi
* učitelj uvijek samostalno određuje metode, oblike rada te način korištenja nastavnih sredstava
* vrednuje isključivo učitelj
	1. Neverbalna komunikacija učitelja u razredu

Ulaskom u razred, učitelj uspostavlja interakciju s učenicima najprije neverbalnim znakovima kao što su osmijeh, pogled, pokreti ruku, kretnjama, načinom odijevanja i sl. Nije svejedno dešifriraju li učenici u neverbalnim znakovima učitelja smirenost, naklonost, zainteresiranost i želju da im pomogne ili im neverbalni znaci govore nešto sasvim drugo. Pravilnom neverbalnom komunikacijom učitelj će potaknuti radosno raspoloženje i stvoriti ozračje u kojem će njegove riječi plijeniti pozornost učenika i imati jače djelovanje.

Neverbalna komunikacija je snažnija, neposrednija, manje kontrolirana, manje namjerna, više govori o osobi, više joj se vjeruje.

Zato, dobro je znati:

* *Položaj tijela ili pokret* – tijelo blago nagnuto prema naprijed otkriva naklonost i toplinu za razliku od blagog otklona tijela prema natrag koji otkriva hladnoću i nenaklonost onoga koji govori prema onome kome govori
* *Izraz lica* – lice otkriva naše emocije i osjećaje i naš unutarnji duhovni život. Na licu najviše govore usne, oči, mišići lica (nije svejedno jesu li ti znakovi usklađeni ili ne).
* *Pogled – kontakt očima* – važan je neverbalni znak kojim pokazujemo naše raspoloženje, našu naklonost i naš stav prema drugima
* *Ton i boja glasa* – boja glasa otkriva toplinu ili hladnoću ljudskog srca, osjetljivost ili neosjetljivost te naklonost ili nenaklonost
* *Dodir* – „ruka ohrabrenja“ naročito u trenutcima kada učitelj osjeti da su snage učenika posustale
* *Kretanje po razredu i prostorna udaljenost od učenika* – učitelj otkriva svoj stav prema učenicima, svoje osjećaje i trenutačno raspoloženje. Približavanjem učenicima učitelj potiče interakcije, a udaljavanjem od učenika učitelj iskazuje nenaklonost, nezainteresiranost i hladnoću u odnosu prema njima.
* *Geste* – raširene su ruke uvijek bile znak istine, iskrenosti, odanosti i poslušnosti – dlanovi okrenuti prema dolje ukazuju na autoritarnost i poziciju moći
	1. Komunikacija učitelj – učenici

Uspješnost i stručnost odgojno – obrazovnog procesa ovisi o kvaliteti i uspješnosti komunikacije između učitelja, odgojnih sadržaja i učenika.

Uvjeti *dobre* komunikacije u razredu:

* vedar ulazak u učionicu
* glasan pozdrav, uspravno držanje, osmijeh na licu
* gestama pokazati da se veseliš još jednom radnom danu s njima
* pogledom dodirnuti svakog učenika
* odisati sigurnošću (oni to prepoznaju)
* ne žuriti se
* na početku sata ispričati nešto zanimljivo, aktualno – njima prepoznatljivo
* tijekom sata poštivati osobnost učenika te im dati priliku da postavljaju pitanja
* ne ostavljati rješavanje problema u razredu „za sutra“

Uzroci *loše* komunikacije u razredu:

* ući u razred neprimijećen, mrzovoljnog lica, spuštenih ramena, pogledom u pod
* kroz djecu tražiti prolaz do katedre, otvoriti dnevnik i upisati nastavnu jedinicu
* nadvikivati se s učenicima
* ispitivati zbog kažnjavanja
* pokazati očaj i ljutnju
* otići po ravnatelja
* nemogućnost postavljanja pitanja i iznošenja problema
* neprihvaćanje različitosti
* nemogućnost prihvaćanja i „nošenja“ s problemima i poteškoćama u razredu
1. **UČITELJ – POKRETAČ KOMUNIKACIJE U NASTAVI**

Učitelj treba biti svjestan da se veliki dio djetetovog razvoja odvija u školi. U tom razvoju glavnu ulogu ima odnos temeljen na razgovoru između učitelja i učenika. Takav razgovor može biti riječima, ali i bez njih. Brajša (1994), smatra kako razgovor s učiteljem aktivira i razvija mozak učenika te se razvija i oblikuje učenikova ličnost. Učitelj treba znati slušati učenika te razgovor među njima treba biti dvosmjeran.

Kako učitelji ne bi zaboravili neke od bitnih odgojnih odrednica, odnosno kao bi ih se mogli prisjetiti, Brajša (1994, str.251) navodi *Komunikološki podsjetnik za učitelje*:

1. Razgovor stvara, razvija i održava čovjeka.
2. Razgovor s učiteljem omogućuje „rađanje“ mozga, ličnosti i identiteta učenika.
3. Učitelj i učenik mogu različito misliti i govoriti, ali također i dalje se međusobno poštivati i voljeti.
4. Učitelj je razumljiv učeniku, ako je u svom govoru jednostavan, pregledan, kratak i interesantan.
5. O osjećajima, potrebama i željama učitelja i učenika također treba razgovarati.
6. Za uspješan razgovor između učitelja i učenika bitno je obostrano davanje, traženje i primanje dodatnih objašnjenja.
7. Važno je da povremeno učitelj i učenik razgovaraju i o svome razgovoru.
8. Napad i obrana nemaju odgojni utjecaj. Samo odgojni i suradnički razgovor je odgojan.
9. Pošteni učitelj poštuje, ne vrijeđa i ne ponižava učenika.
10. Učenici prihvaćaju učitelja i iskreno s njim razgovaraju, ako se uz njega osjećaju slobodni i neugroženi.
11. Samo otvoreni, neposredni i iskreni razgovor ima odgojni utjecaj, a ne neobavezujuće brbljanje, prikriveno kontroliranje i neprijateljsko ucjenjivanje.
12. **ZAKLJUČAK**

Kvaliteta i uspješnost svake komunikacije bitno ovisi o međusobnim odnosima sudionika u komunikaciji. Odnosi ispunjeni otvorenošću, povjerenjem i međusobnim prihvaćanjem stvorit će ozračje za uspješniju komunikaciju, a sudionici će biti više motivirani za razgovor, uzajamnost i razmjenu misli. Komunikacija treba biti zasnovana na međusobnom razumijevanju, a to podrazumijeva prepoznavanje svojih i tuđih osjećaja i reagiranje na njih. Stjecanje i usvajanje komunikacijskih vještina i sposobnosti zahtijeva puno strpljenja i vremena te ih je potrebno razvijati i njegovati tijekom cijeloga života.

Komunikacija između učitelja i učenika bit će uspješna i kvalitetna u onolikoj mjeri koliko je učitelj svjestan njezine važnosti. Učitelj mora biti svjestan da komunikacija, bila ona verbalna ili neverbalna, stvara, razvija i održava čovjeka.

U interakcijama učitelj – učenik, neverbalna komunikacija pridonosi boljem razumijevanju poruke, a učinkovito učenje ovisi o kvaliteti komunikacije, kako verbalne tako i neverbalne, pa tako ne izgovarajući ni jednu riječ, učitelji i učenici neprekidno mogu slati poruke jedni drugima.

1. **LITERATURA**
2. Brajša, P. (1994). Pedagoška komunikologija. Zagreb: Školske novine.
3. Neill, S. (1994). Neverbalna komunikacija. Zagreb: Educa
4. Ilić, I. et. al. (2012). Upravljanje razredom, Zagreb: British Council